SABINA เดินหน้าออก “คอลเลคชั่นใหม่” ผลักดันครึ่งปีหลังโตต่อเนื่อง
SABINA เดินหน้าออกคอลเลคชั่นใหม่ด้วยนวัตกรรมที่ทันสมัย และเรียนรู้ไลฟ์สไตล์ผู้บริโภคที่เปลี่ยนแปลงหลังวิกฤติโควิด-19 เพื่อปรับกลยุทธ์ในการเข้าถึงลูกค้าได้อย่างมีประสิทธิภาพสนับสนุนผลงานครึ่งปีหลังโตต่อเนื่อง
SABINA เดินหน้าออกคอลเลคชั่นใหม่ด้วยนวัตกรรมที่ทันสมัย และเรียนรู้ไลฟ์สไตล์ผู้บริโภคที่เปลี่ยนแปลงหลังวิกฤติโควิด-19 เพื่อปรับกลยุทธ์ในการเข้าถึงลูกค้าได้อย่างมีประสิทธิภาพสนับสนุนผลงานครึ่งปีหลังโตต่อเนื่อง
29 มิ.ย. 2564

นายบุญชัย ปัณฑุรอัมพร ประธานเจ้าหน้าที่บริหาร บริษัท ซาบีน่า จำกัด (มหาชน) หรือ SABINAเปิดเผยว่า เชื่อว่าสถานการณ์ในช่วงครึ่งหลังของปีนี้จะมีแนวโน้มดีขึ้นอย่างต่อเนื่อง โดยไตรมาสที่ 3/2564 จะดีกว่าไตรมาสที่ 2/2564 และไตรมาสที่ 4/2564 ก็จะดีกว่าไตรมาสที่ 3/2564 เพราะถึงแม้จะมีความกังวลเกี่ยวกับสถานการณ์การแพร่ระบาดของไวรัสโควิด-19 แต่ต้องยอมรับว่า การบริหารจัดการวัคซีนจะมีประสิทธิภาพขึ้นตามลำดับ สามารถกระจายให้กับประชาชนได้ในวงกว้างมากขึ้น ซึ่งถ้าหากสถานการณ์เป็นไปด้วยดี ความมั่นใจของผู้บริโภคก็จะเพิ่มขึ้น กิจกรรมทางเศรษฐกิจในช่วงครึ่งหลังของปีนี้ก็น่าจะขับเคลื่อนได้มากกว่าครึ่งปีแรก
“ในส่วนของ SABINA หลังจากเผชิญกับความท้าทายในช่วงครึ่งปีแรกโดยเฉพาะในไตรมาสที่ 2/2564 ในขณะนี้เราวางแผนรับกับโอกาสในช่วงครึ่งปีหลัง ด้วยการออกชุดชั้นในคอลเลคชั่นใหม่ เพื่อรองรับกำลังซื้อของประชาชนที่จะกลับมา รวมถึงปรับกลยุทธ์ด้านการขายและการตลาดด้วยเครื่องมือใหม่ๆ หลังจากเราเรียนรู้พฤติกรรมของผู้บริโภคที่เปลี่ยนแปลงไปจากวิกฤติโควิด-19 ทำให้ฝ่ายกลยุทธ์การตลาดของเราต้องทำงานหนักขึ้น เพื่อที่จะปรับกลยุทธ์ในการเข้าถึงลูกค้ากลุ่มเป้าหมายได้อย่างมีประสิทธิภาพมากขึ้น”นายบุญชัย กล่าว
ทั้งนี้ SABINA ยังคงมุ่งเน้นการบริหารจัดการต้นทุนอย่างมีประสิทธิภาพ เพื่อรักษาอัตรากำไรขั้นต้น (Gross Profit Margin) ให้ได้ในระดับ 50% ซึ่งจะสะท้อนศักยภาพในการทำกำไรภายใต้ภาวะที่ต้องเผชิญกับความไม่แน่นอนของการเพิ่มยอดขายในช่วงไตรมาสที่ 2/2564 ซึ่งในการบริหารจัดการต้นทุนให้มีประสิทธิภาพนั้น SABINA ได้เน้นการวิจัยและพัฒนา เพื่อผลิตสินค้าด้วยนวัตกรรมใหม่ๆ ที่จะช่วยลดต้นทุนการผลิต รวมถึงพัฒนากลยุทธ์ด้านการขายออนไลน์ที่มีต้นทุนด้านการตลาดต่ำกว่าการขายออฟไลน์ ซึ่งจะช่วยลดต้นทุนการสต็อกสินค้าอีกทางหนึ่งด้วย